SKRIFTLIG FORESPØRGSEL E-2815/00

af Bill Miller (PSE) til Kommissionen

(5. september 2000)

Om: Godkendelse af universitetseksaminer

Er universitetseksaminer i psykologi, der tages ved britiske universiteter, gyldige i Spanien, eller er det nødvendigt at afslutte yderligere studier, førend en person med en universitetseksamen kan arbejde i Spanien?

Svar afgivet af Frederik Bolkestein på Kommissionens vegne

(27. september 2000)

I henhold til de oplysninger, Kommissionen råder over, er psykologerhvervet lovreguleret både i Spanien og i Storbritannien. At et erhverv er lovreguleret vil sige, at det er et retligt uomgængeligt krav for udøvelse af det pågældende erhverv at være i besiddelse af et eksamensbevis eller visse erhvervsmæssige kvalifikationer.

I denne sammenhæng er de to vigtigste fællesskabsinstrumenter med henblik på at lette den fri bevægelighed inden for Fællesskabet for personer, der udøver lovregulerede erhverv, afhængig af omfanget af de studier, som eksamensbeviset vedrører, enten Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre aras varighed(1) eller Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF(2).

Imidlertid er der med direktiverne 89/48/EØF og 92/51/EØF ikke indført et system til automatisk ligestilling mellem eksamensbeviser, og der findes ikke nogen liste over eksamensbeviser, der uden videre vil blive anerkendt på europæisk plan. Det er nemlig sådan, at det ikke er eksamensbeviset som sådan, der godkendes, men man godkender det i forhold til det erhverv, det giver ret til at udøve i den medlemsstat, hvor eksamensbeviset er blevet udstedt. Det påhviler den interesserede part at fremsætte en individuel anmodning til den nationale myndighed, i hvilken vedkommende klart anfører, hvilket erhverv han ønsker at udføre. Myndighedens afgørelse er også individuel og begrundet. Med andre ord findes der på nuværende tidspunkt nogen fællesskabsmekanisme i henhold til hvilke eksamensbeviser opnået i en medlemsstat generelt set vil blive anerkendt i de øvrige medlemsstater.

Grundprincippet for de ovennævnte direktiver er, at værtsmedlemsstaten skal tillade, at en person, der er i besiddelse af et eksamensbevis fra oprindelsesmedlemsstaten, der giver mulighed for at udøve et lovreguleret erhverv, udøver samme erhverv. For at kunne komme i betragtning i henhold til direktiverne er det nødvendigt at den pågældende fuldt kvalificerede person uden nogen yderligere uddannelse er berettiget til at udøve det pågældende erhverv i oprindelsesmedlemsstaten.

Imidlertid er den i henhold til de pågældende direktiver omtalte anerkendelse ikke automatik, og myndighederne i værtsmedlemsstaten kan under visse omstændigheder pålægge de tilrejsende erhvervsudøvende kompensationsforanstaltninger, så som en egnethedsprøve eller en prøveperiode, hvis varighed ikke kan overstige tre år. I visse tilfælde kan der også stilles krav om praktisk erhvervserfaring.

Som følge heraf kan de spanske myndigheder, under forudsætning af, at de overholder bestemmelserne i direktiverne, gøre anerkendelsen af eksamensbeviser i psykologi fra Storbritannien betingede af visse kompensationsforanstaltninger.

(1) EFT L 19 af 24.1.1989.

(2) EFT L 209 af 24.7.1992.